### 6.      Orientering om afrapportering af kommunalt rådighedstilsyn i Kalundborg Kommune

**Åbent**

Sagsnr.: 326-2017-32489       J.nr.: 15.20.00           Dokumentnr.:
326-2017-230658

**Sagstype**

Orientering.

**Resume og sagens baggrund**

Styrelsen for Arbejdsmarked og Rekruttering har den 3. juli
2017 fremsendt afrapportering af kommunalt rådighedstilsyn gennemført ved et
tilsynsbesøg i Jobcenter Kalundborg den 13. juni 2017. Afrapporteringen
konkluderer, at Kalundborg Kommune generelt har velfungerende procedurer vedr.
rådighedsadministrationen. Kommunalbestyrelsen skal jf. aktivlovens § 13 d,
stk. 5 (Lov om aktiv socialpolitik) behandle denne afrapportering på et møde.

**Indstillinger**

Kommunaldirektøren indstiller, at orientering om
afrapportering af rådighedstilsyn gennemført i Jobcenter Kalundborg tages til
efterretning.

**Behandling**

Direktionen, Økonomiudvalget, Kommunalbestyrelsen

**Sagsfremstilling**

Styrelsen for Arbejdsmarked og Rekruttering (STAR) fører
tilsyn med kommunernes vurdering af en persons rådighed, når den pågældende har
ansøgt om eller modtager integrationsydelse eller kontanthjælp som jobparat
samt kommunernes afgørelser om konsekvenser og sanktionering ved manglende
overholdelse af rådighedspligten.

STAR har gennemført en stikprøvekontrol af
rådighedsadministrationen i Kalundborg Kommune ved et tilsynsbesøg i Jobcentret
den 13. juni 2017 og fremsendt afrapportering af stikprøvekontrollen til
Kalundborg Kommune den 3. juli 2017.

Tilsynet har gennemgået 31 sager vedr. såkaldte
"negative hændelser". Resultatet af tilsynet er, at 28 af de 31
hændelser er håndteret korrekt, mens kommunen i 3 sager er registreret for en
fejl. Fejlene skyldes manglende sanktionering i forbindelse med borgerens
afmelding som arbejdssøgende i Jobcentret og manglende sanktionering som følge af
udeblivelse fra tilbud. STAR konkluderer på den baggrund, at Kalundborg Kommune
generelt har velfungerende procedurer til at opfange, registrere og sanktionere
tilfælde med manglende overholdelse af rådighedspligten.

Kommunalbestyrelsen skal jf. aktivlovens § 13 d, stk. 5
behandle denne afrapportering på et møde. Afrapporteringen er vedlagt som bilag
og hermed givet til orientering.

Jobcentret arbejder aktuelt og uafhængigt af det gennemførte
rådighedstilsyn med etableringen af en sanktionsgruppe med henblik på at
kvalificere arbejdet med og effekten af sanktioner.

**Økonomiske konsekvenser**

Ingen.

**Direktionens møde den 14.
august 2017:**

Anbefales.

**Økonomiudvalgets møde den 23.
august 2017:**

Anbefales.

**Bilag**

|  |  |
| --- | --- |
| Kalundborg afrapportering 4.kvt.2016 | 326-2017-229985 |